[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.1.2006

KOM(2006) 2 endelig

2003/0165 (COD)

MEDDELELSE FRA KOMMISSIONEN TIL EURO PA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om ernærings- og sundhedsanprisninger af fødevarer

2003/0165 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om ernærings- og sundhedsanprisninger af fødevarer

1- SAGSFORLØB

Forslag sendt til Europa-Parlamentet og Rådet (dok. KOM(2003) 424 endelig - 2003/0165 (COD): | 17. juli 2003 |

Udtalelse afgivet af Det Europæiske Økonomiske og Sociale Udvalg: | 26. februar 2004 |

Udtalelse afgivet under Europa-Parlamentets førstebehandling: | 26. maj 2005 |

Fælles holdning vedtaget | 8. december 2005 |

2- FORMÅLET MED KOMMISSIONENS FORSLAG

Forslaget vedrører ernærings- og sundhedsanprisninger, der anvendes i mærkning og præsentation af samt reklame for fødevarer. Kun ernærings- og sundhedsanprisninger, som er i overensstemmelse med bestemmelserne i denne forordning, tillades i mærkning og præsentation af eller reklame for fødevarer, der markedsføres i Fællesskabet, og som leveres uden videre forarbejdning til den endelige forbruger.

Forslaget har følgende hovedformål:

- at opnå et højt forbrugerbeskyttelsesniveau, ved at der gives frivillige oplysninger som supplement til de i henhold til EU-reglerne obligatoriske oplysninger

- at forbedre varernes frie bevægelighed i det indre marked

- at øge retssikkerheden for erhvervslivet

- at sikre fair konkurrence i fødevaresektoren

- at fremme og beskytte innovation i fødevaresektoren.

Forslaget blev varslet som aktion nr. 65 i hvidbogen om fødevaresikkerhed (KOM(1999) 719 endelig). Når det er vedtaget, vil det bidrage til at komplettere det samlede regelsæt om mærkning af fødevarer til konsum.

3- BEMÆRKNINGER TIL DEN FÆLLES HOLDNING

3-1 SAMMENFATNING AF KOMMISSIONENS HOLDNING

Kommissionen ser positivt på den fælles holdning, som Rådet har vedtaget enstemmigt, da den fastholder de generelle principper i Kommissionens forslag, navnlig hvad angår kravet om, at fødevarer skal overholde en bestemt ernæringsprofil, for at de kan være omfattet af anprisninger, og kravet om, at visse sundhedsanprisninger skal være omfattet af en godkendelsesprocedure. Rådet har indarbejdet en lang række af Europa-Parlamentets ændringsforslag i den endelige tekst, som Kommissionen fuldt ud kan gå ind for.

3-2 EUROPA-PARLAMENTETS ÆNDRINGSFORSLAG VED FØRSTEBEHANDLINGEN, SOM KOMMISSIONEN HAR ACCEPTERET, OG SOM ER INDARBEJDET I DEN FÆLLES HOLDNING

Anvendelsesområde og definitioner

Ændringsforslag 2 og 16 er der delvis taget hensyn til i den nye betragtning 4, hvori det præciseres, at ikke-kommercielle meddelelser ikke er omfattet, samt i artikel 1, stk. 2, hvor det hedder, at forordningen finder anvendelse på anprisninger "i kommercielle meddelelser".

Ændringsforslag 17 er delvis taget i betragtning, og det hedder nu i artikel 1, stk. 4, at forordningen finder anvendelse med forbehold af direktiv 89/398/EØF om levnedsmidler bestemt til særlig ernæring og direktiver vedtaget på grundlag heraf, direktiv 80/777/EØF om mineralvand og direktiv 98/83/EF om drikkevand

I tråd med ændringsforslag 20 og 21 er der indsat eksisterende EF-definitioner, f.eks. definitionen af "kosttilskud" (direktiv 2002/46/EF) og definitionen af "mærkning" (direktiv 2000/13/EF), samtidig med at definitionen af "anprisning" er gjort klarere.

Generelle principper

Ændringsforslag 26 og 27 er blevet indarbejdet for gøre de generelle principper klarere og komplettere dem for så vidt angår alle anprisninger, og ændringsforslag 28 er ligeledes blevet indarbejdet med redaktionelle ændringer.

Formuleringen "næringsstof eller andet stof" er indført i stedet for "stof", så det stemmer overens med definitionerne i artikel 2. Det er en imødekommelse af synspunktet bag den accepterede del af ændringsforslag 30 samt ændringsforslag 31, 32 og 33.

Den første del af ændringsforslag 36, ifølge hvilket anprisninger ikke må bidrage til at skjule en fødevares generelle næringsværdi, er nu indarbejdet i den nye betragtning 10. Henvisningen til direktivet om kosttilskud og dets særlige krav om næringsdeklaration er endvidere indarbejdet i artikel 7.

Den nye betragtning 10 gør det klarere, hvordan ernæringsprofilerne fastsættes og anvendes. Dermed er dele af ændringsforslag 1 og 10 taget i betragtning, mens ændringsforslag 4 delvis er indarbejdet i betragtning 11, hvori det nu præciseres, at Fødevaresikkerhedsautoriteten bør rådgive Kommissionen i forbindelse med fastsættelsen af ernæringsprofilerne.

Ernæringsanprisninger

Ændringsforslag 6 er indarbejdet i betragtning 20, hvor det hedder, at listen over tilladte ernæringsanprisninger bør opdateres "for at tage hensyn til den videnskabelige og teknologiske udvikling".

Sundhedsanprisninger

Ændringsforslag 41 og 91 vedrørende artiklens overskrift er indarbejdet. I ændringsforslag 42 foreslås det at tillade alle anprisninger, der var forbudt i det oprindelige forslags artikel 11, forudsat at de er videnskabeligt funderede. Det kan delvis accepteres af Kommissionen og Rådet:

Henvisninger til generelle, uspecifikke gavnlige virkninger for et godt almenhelbred og velvære må anvendes, hvis de ledsages af en specifik sundhedsanprisning, der er i overensstemmelse med forordningen (det nye stk. 3 i artikel 10).

Kun anprisninger, der antyder, at sundheden kan påvirkes negativt, hvis man ikke indtager fødevaren, anprisninger, der indeholder henvisning til anbefalinger fra individuelle læger eller sundhedspersonale og andre sammenslutninger, og anprisninger, der indeholder angivelse af hastigheden eller omfanget af vægttab, er fortsat forbudt. Alle øvrige sundhedsanprisninger, der var forbudt i det oprindelige forslags artikel 11, er nu tilladt, hvis de er videnskabeligt begrundede.

I lyset heraf har Rådet omformuleret betragtning 23 og 24 i tråd med ændringsforslag 7 og 8.

I henhold til ændringsforslag 43 og 93 skal de interesserede parter høres og komitéproceduren anvendes ved vedtagelse af retningslinjer for gennemførelsen af artikel 11 i det oprindelige forslag. Dette er indarbejdet i det nye stk. 4 i artikel 10.

I ændringsforslag 44 foreslås det, at ordet "normale" udgår foran "funktioner", så kroppens normale og forbedrede funktioner er omfattet af denne kategori af funktionsanprisninger. Kommissionen kan gå ind for dette ændringsforslag, som er indarbejdet i den fælles holdning.

Betragtning 25 er blevet omformuleret for at tage hensyn til en del af ændringsforslag 9, og "mangeårig, ukontroversiel videnskabelig viden" erstattes af "almindeligt anerkendte videnskabelige data".

Kommissionen kan gå ind for at inddrage organisationer, der repræsenterer fødevareindustrien og forbrugerne, i arbejdet med at fastsætte den første liste over funktionsanprisninger, således som det foreslås i ændringsforslag 45. Dette ændringsforslag har Rådet delvis indarbejdet i artikel 13, stk. 5, ifølge hvilket ansøgninger om godkendelse kan indsendes af de interesserede parter.

For at tage hensyn til ændringsforslag 51 og 61 er sprogkravene blevet betydeligt forenklet, så der nu kun er krav om det sprog, sagen foreligger på.

Den præcisering af formuleringen, der foreslås i ændringsforslag 50, og som Kommissionen har accepteret, er blevet indarbejdet i den fælles holdning. Det betyder, at der i artikel 15, stk. 3, litra b), står "næringsstof eller andet stof eller" før "den fødevare […], som sundhedsanprisningen skal vedrøre".

Ændringsforslag 62, som Kommissionen har accepteret, bibeholdes delvis i den fælles holdning, idet ansøgeren kan fremsætte bemærkninger til Kommissionen om autoritetens udtalelse senest 30 dage efter offentliggørelsen (artikel 16 stk. 6).

Almindelige og afsluttende bestemmelser

Ændringsforslag 12, som Kommissionen har accepteret, indgår i den fælles holdning. Det vedrører betragtning 30 og gør tydeligere, at registret bør opdateres og gøres offentligt tilgængeligt.

Kommissionen kunne delvis gå ind for ændringsforslag 72, da der er behov for overgangsforanstaltninger, der skal sikre en overgang uden gnidninger for erhvervslivet. I Rådets fælles holdning er der fastsat forskellige overgangsperioder vedrørende forskellige bestemmelser i forordningen. De fremgår af den nye artikel 27. Af samme grund er betragtning 33 blevet omformuleret lidt, idet der tages hensyn til første del af ændringsforslag 14, som Kommissionen kunne acceptere fuldt ud, men som Rådet kun kunne acceptere delvis. Ikke desto mindre forventes de mange overgangsperioder at betyde, at erhvervslivet, herunder de små og mellemstore virksomheder, kan få en overgang uden gnidninger.

3-3 EUROPA-PARLAMENTETS ÆNDRINGSFORSLAG VED FØRSTEBEHANDLINGEN, SOM KOMMISSIONEN HAR ACCEPTERET, OG SOM IKKE ER INDARBEJDET I DEN FÆLLES HOLDNING

Som led i et samlet kompromis og på grund af de mange overensstemmelser mellem de ændringsforslag, Kommissionen kunne acceptere, og den fælles holdning var Kommissionen parat til at acceptere et kompromis, som ikke indeholdt en række af de ændringsforslag, den havde accepteret helt eller delvis. Det drejer sig om ændringsforslag 13 vedrørende nødvendigheden af at bevare fødevareindustriens konkurrenceevne, ændringsforslag 15 vedrørende udformning af oplysningskampagner om ernæring, ændringsforslag 37 vedrørende høring af et forbrugerpanel til at bedømme anprisningerne, ændringsforslag 38 vedrørende anprisninger med sammenligninger mellem fødevarer fra forskellige kategorier, ændringsforslag 52 vedrørende fremlæggelse for autoriteten af en vareprøve af produktets emballage, ændringsforslag 54 vedrørende den væsentlige bistand til små og mellemstore virksomheder, ændringsforslag 59 vedrørende autoritetens kontrol af anprisningernes formulering, ændringsforslag 67 vedrørende Kommissionens frist til at behandle autoritetens udtalelse og ændringsforslag 71 vedrørende Kommissionens frist til fremlægge en rapport om anvendelsen af forordningen.

3-4 NYE BESTEMMELSER I DEN FÆLLES HOLDNING

Rådet har indsat ny tekst i betragtning 4 og artikel 1, der gør det klart, at varemærker og handelsbetegnelser er omfattet af forordningen, og som opstiller betingelserne i den forbindelse.

I henhold til den fælles holdning falder "ikke-gavnlige ernæringsanprisninger" ikke ind under forordningens anvendelsesområde. Det drejer sig om anprisninger, herunder evt. logoer eller andre ordninger, der kan indikere en negativ virkning for sundheden som følge af et næringsstof i produktet. I den nye betragtning 5 gør det klart, at der skal underrettes om sådanne ordninger i overensstemmelse med direktiv 98/34/EF.

Rådet har ændret artikel 4, så det nøjere beskrives, hvilke principper der gælder for ernæringsprofilerne og proceduren for fastsættelse af dem. Endvidere har Rådet forlænget fristen for at fastsætte ernæringsprofilerne fra 18 måneder til 24 måneder.

Hvad angår anprisninger af alkoholholdige drikkevarer er det gjort klart, at nationale bestemmelser kan finde anvendelse i overensstemmelse med traktatens bestemmelser, så længe der ikke findes fællesskabsbestemmelser om ernæringsanprisninger, der henviser til reduktion af alkohol- eller energiindholdet eller til, at drikkevarer ikke indeholder alkohol eller energi. I henhold til den nye betragtning 12 falder kosttilskud i flydende form, der indeholder mere end 1,2 % alkohol, ikke ind under disse restriktioners anvendelsesområde, da den mængde alkohol, der indtages via den slags fødevarer, er ubetydelig.

Rådet har med Kommissionens accept foretaget en række ændringer af bilaget, idet der bl.a. er taget hensyn til de seneste videnskabelige fremskridt, og det har indsat en ny betragtning 21, ifølge hvilken anprisninger såsom "laktosefri" eller "glutenfri" bør være omfattet af direktiv 89/398/EØF.

4- KONKLUSION

I den fælles holdning er indarbejdet en række af Europa-Parlamentets ændringsforslag, og teksten er i betydeligt omfang gjort klarere og bedre end Kommissionens oprindelige forslag. Kommissionen kan gå ind for den nye tekst, skønt den ikke indeholder alle de ændringer, som Europa-Parlamentet havde foreslået, og som Kommissionen kunne acceptere helt, delvis eller med redaktionelle ændringer.

5- ERKLÆRINGER

Kommissionen har afgivet en erklæring, der blev knyttet til Rådets mødeprotokol, og som er knyttet som bilag til denne meddelelse.

BILAG: ERKLÆRING FRA KOMMISSIONEN

Efter opfordring fra Rådet er Kommissionen indstillet på som led i ændringen af bilaget at undersøge mulige præciseringer af anprisningen "[navn på vitamin]- og/eller [navn på mineral]kilde".